Document ID: /roh_data/filtered/fineweb-2-filterrobots_roh.jsonl.gz/30201

Il martgà da lavur grischun senta las consequenzas da la crisa da corona. Il mars è il dumber da dischoccupads creschì per prest 900 persunas sin passa 2'100. Quai è ina quota da dischoccupaziun da 2%, sco l'Uffizi per industria, mastergn e lavur dal Grischun communitgescha.
5'000 interpresas cun lavur curta
En consequenza da la crisa da corona han 5'000 interpresas grischunas annunzià il mars lavur curta. Pertutgads sajan circa 45'000 collavuraturas e collavuraturs. Il favrer avevan anc tschintg firmas annunzià lavur curta. Cunzunt interpresas en il sectur da turissem sajan pertutgadas fermamain, scriva l'uffizi.
Dapli dischoccupads en Svizra
En Svizra è la quota schizunt creschida sin 2,9%, communitgescha il Secretariat da stadi per l'economia. En tut sajan stgars 136'000 persunas annunziadas senza lavur tar ils Centers regiunals per intermediaziun da lavur – quai è in augment da bunamain 18'000 persunas cumpareglià cun il mais avant. Il favrer era la quota anc tar 2,5%.
Sin nivel svizzer n'èn las cifras dal favrer e mars en connex cun lavur curta anc betg enconuschentas. Il Seco fa dentant ina nausch prognosa quai che pertutga lavur curta. I saja pussaivel che baingaliti mintga segund lavurant en Svizra è pertutgà.